Heim ins Reich (Film)

**Heim ins Reich - ''Wéi Lëtzebuerg sollt preisesch ginn*** ass en Dokumentarfilm vun 2004 iwwer d'Zäit vun [[1940]]-[[1944]] zu [[Lëtzebuerg (Land)|Lëtzebuerg]], wéi dat [[Lëtzebuerg am Zweete Weltkrich|vun Nazi-Däitschland besat]] war.

Den Titel baséiert um Slogan *Heim ins Reich* vun der [[Volksdeutsche Bewegung|Volksdeutscher Bewegung]], mat deem dës den Uschloss un Däitschland propagéiert huet.

== Ëm wat geet et am Film? ==
De Kader bilden d'[[Onofhängegkeetsfeierlechkeeten]] vun [[1939]] an d'Zeréckkomme vun der Grande-Duchesse [[Charlotte vu Lëtzebuerg|Charlotte]] aus dem Exil. Unhand vun den Témoignage vun iwwer 20 Zäitzeien, Filmopname vun deemools, Fotoen an nogespillten Zeene beschreift de Film, wéi nom Iwwerfall d'Nazie probéiert hunn, am Ufank mat Propagandagetéins, duerno ëmmer méi mat Terrormethoden, d'Lëtzebuerger dovun z'iwwerzeegen, datt si *Heim ins Reich* gehéiere géifen, an d'Reaktiounen dorop. Et gëtt erzielt wéi eng Minoritéit sech no an no aktiv an der [[Resistenz (Politik)|Resistenz]] organiséiert, eng aner Minoritéit [[Nazikollaboratioun zu Lëtzebuerg|kollaboréiert]] huet, an de groussen Deel vun der Bevëlkerung probéiert huet, sech sou gutt wéi méiglech duerchzeschloen, ouni sech ze kompromettéieren. Thematiséiert ginn och d'Anzéie vun de Lëtzebuerger an d'[[Wehrmacht]], d'[[Ëmsiidlung am Zweete Weltkrich|Ëmsiidlung]], an d'[[Shoah zu Lëtzebuerg|Deportatioun]] an Ermuerdung vun de [[Juddentum zu Lëtzebuerg|Lëtzebuerger Judden]].

== Zäitzeien ==
Am Film kommen eng Rei Zäitzeien zu Wuert: [[Josy Fellens]], [[Vic Fischbach (Agronom)|Victor Fischbach]], [[Yvonne Frisch-Urbany]], [[Roger Gaspart]], [[Erny Gillen (Resistenzler)|Erny Gillen]], [[Emile Hemmen]], [[Jos Hittesdorf]], [[Bernard Jacobs]], [[Michel Jans]], [[Gaston Junck]], [[Pierre Kergen]], [[Nicolas Koob (Politiker)|Nicolas Koob]], [[Margot Kremer-Engel]], [[Berthe Linster]], [[Paul Margue]], [[Ady Mergen]], [[Jos Meunier]], [[Julien Meyer]], [[Aloyse Schiltz]], [[Josy Schlang]], [[Hélène Schmitt-Flammang]] a [[Madeleine Weis-Bauler]].

== Gielercher ==
* [[Festival international du film d'art de l'Unesco à Paris]]: Grand prix de la recherche historique 
* [[Lëtzebuerger Filmpräis]] [[2005]]: Beschte Film 
* [[Lëtzebuerger Filmpräis]] [[2005]]: Publikumspräis

== Soss ==
De Film war e grousse Succès: 25.239 Leit hunn en zu Lëtzebuerg am Kino gesinn, e puer Woche war en Nr. 1 am *Box Office*. Den Ënnertitel vun der franséischer Versioun ass "*L'échec d'une annexion*". Et gëtt eng gekierzt Versioun vum Film vun enger knapper Stonn, déi op der belscher Televisioun gewise gouf.

De Film gëtt et och an der kompletter Fassung op DVD. 2005 goufen 1.250 Kopien op DVD verkaaft; domat war *Heim ins Reich* an deem Joer de meeschtverkaafte lëtzebuergesche Film op Kassett oder DVD.

== Kuckt och ==
* [[Lëscht vu lëtzebuergesche Filmer]]
* [[Claude Lahr]]

== Um Spaweck ==
* [https://web.archive.org/web/20180723102630/http://www.cna.public.lu/fr/film-tv/productions-nationales/filmographie/documentaires-long/heim-ins-reich/index.html *Heim ins Reich*] op [[Centre national de l'audiovisuel]] 
* [http://www.film-documentaire.fr/4DACTION/w_fiche_film/15041 *Heim ins Reich*] op film-documentaire.fr 
* [https://web.archive.org/web/20100721013741/http://www.land.lu/index.php/archive/items/die-helden-und-schurken-von-nebenan.html Kritik vum R. Hilgert am *Lëtzebuerger Land'' vum 17. September 2004]